ሰሜን ሸዋ ውስጥ በ43 ቤቶች ላይ በደረሰ የእሳት ቃጠሎ ሁለት ሰዎች ሞቱ
በአማራ ክልል ሰሜን ሸዋ ዞን ሚዳ ኦሮሞ ወረዳ እምቢበሎ ተብሎ በሚጠራው ቀበሌ በ43 ቤቶች ላይ በደረሰ የእሳት ቃጠሎ ሁለት ሰዎች ሞቱ፡፡ ሦስት ሰዎች ደግሞ ጉዳት ደርሶባቸዋል፡፡ የእሳት ቃጠሎው የደረሰው ቅዳሜ መጋቢት 15 ቀን 2010 ዓ.ም. ከምሽቱ አራት ሰዓት ላይ እንደሆነ ታውቋል፡፡ ቤቶቹ ሙሉ በሙሉ በእሳት መውደማቸውና ከጥቅም ውጪ መሆናቸውን የወረዳው የሕዝብና የሚዲያ ግንኙነት ቡድን መሪ አቶ ወርቃለማሁ ክብረት ለሪፖርተር አረጋግጠዋል፡፡ ከ43 ቤቶች መካከል 33 የሳርና አሥር የቆርቆሮ ቤቶች እንደሆኑ አክለዋል፡፡ለ43 መኖሪያ ቤቶች ሙሉ በሙሉ መውደም ምክንያቱ እንዳልታወቀና በፖሊስ ምርመራ እየተደረገ መሆኑን ተናግረዋል፡፡ የከፋ ጉዳት ሊያደርስ የቻለበት ምክንያት እሳቱ በምሽት በመነሳቱ እንደሆነ፣ ሳይስፋፋ ለመከላከል አስቸጋሪ እንደነበረም ገልጸዋል፡፡በአንድ ጊዜ እንዴት 43 ቤቶች ቃጠሎ ሊደርስባቸው እንደቻለ የተጠየቁት አቶ ወርቃለማሁ በሰጡት ምላሽ፣ ቤቶቹ ተጠጋግተው የተሠሩ በመሆናቸው ከአንድ ግለሰብ ቤት የተነሳው እሳት ወደ ሌሎች ቤቶች ሊዛመት መቻሉን ጠቁመዋል፡፡ ‹‹በትክክል ምክንያቱ ምን እንደሆነ ግን ገና በመጣራት ላይ ነው፤›› ብለዋል፡፡ በቃጠሎው የሁለት ሰዎች ሕይወት እንደጠፋና በሦስት ግለሰቦች ላይ ከባድ የአካል ጉዳት እንደደረሰ አረጋግጠው፣ የአካል ጉዳት የደረሰባቸው ግለሰቦችም ካራ ምሽግ  ተብሎ በሚጠራው ሆስፒታል ዕርዳታ እየተደረገላቸው እንደሆነ ጠቁመዋል፡፡ ቤቶቻቸው የተቃጠሉባቸው ዜጎችም በአሁኑ ወቅት በጊዜያዊ የመጠለያ ካምፕ ውስጥ እንደሚገኙና የአካባቢው ኅብረተሰብ ምግብ፣ ልብስና ሌሎች አስፈላጊ ቁሳቁሶችን እያቀረበላቸው መሆኑን አስረድተዋል፡፡ የወረዳው አስተዳደርም በአንድ ባለተሳቢ ተሽከርካሪ የዕርዳታ እህል ለማድረስ ወደ አካባቢው መላኩን ገልጸዋል፡፡ የዕርዳታ እህሉ በዋናነት ስንዴ፣ ዱቄት፣ ዘይትና በርበሬ እንደሆነ ገልጸው፣ በዘላቂነት ስለሚቋቋሙበት ከዞንና ከክልል የመንግሥት ኃላፊዎች ጋር ውይይት እየተደረገ እንደሆነ ጠቁመዋል፡፡ 